b'\n_START_ARTICLE_\nLu\xc5\xbeica\n_START_PARAGRAPH_\nLu\xc5\xbeica (gornjolu\xc5\xbei\xc4\x8dkosrpski: \xc5\x81u\xc5\xbeica, donjolu\xc5\xbei\xc4\x8dkosrpski: \xc5\x81u\xc5\xbeyca, njema\xc4\x8dki: Lausitz, poljski: \xc5\x81u\xc5\xbcyce, \xc4\x8de\xc5\xa1ki: Lu\xc5\xbeice) povijesna je regija u sredi\xc5\xa1njoj Europi. Ime potje\xc4\x8de od lu\xc5\xbei\xc4\x8dkosrpske rije\xc4\x8di za mo\xc4\x8dvaru. Ovo podru\xc4\x8dje koj se najve\xc4\x87im dijelom nalazi u Njema\xc4\x8dkoj domovina je Lu\xc5\xbei\xc4\x8dkih Srba._NEWLINE_Lu\xc5\xbeica se obi\xc4\x8dno dijeli na dva povijesno razli\xc4\x8dita dijela: Gornju i Donju Lu\xc5\xbeicu.\n_START_SECTION_\nPovijest\n_START_PARAGRAPH_\nSlaveni su naselili ove prostore oko 600-te godine. Lu\xc5\xbeica je bila dio Samovog carstva, prve slavenske dr\xc5\xbeave, te nakon raspada carstava, Velikomoravske kne\xc5\xbeevine. Lu\xc5\xbeica postaje dio Saske, a od 1200. godine veliki broj Germana po\xc4\x8dinje naseljavati Lu\xc5\xbeicu._NEWLINE_Godine 1815. Be\xc4\x8dkim kongresom Lu\xc5\xbeica je dodijeljena Pruskoj. Lu\xc5\xbei\xc4\x8dki Srbi su tra\xc5\xbeili autonomnu regiju, ali je ona ipak podijeljena izme\xc4\x91u nekoliko pruskih pokrajina. Krajem 19. i po\xc4\x8detkom 20. stolje\xc4\x87a po\xc4\x8dinje nacionalno bu\xc4\x91enje Lu\xc5\xbei\xc4\x8dkih Srba, osnivaju mnoge nacionalne organizacije, a njihov broj je oko 150.000. Postoji sna\xc5\xbena te\xc5\xbenja za neovisnosti. Dolaskom nacista na vlast u Njema\xc4\x8dkoj, po\xc4\x8dinje progon Lu\xc5\xbei\xc4\x8dkih Srba, njihov jezik, organizacije i tiskovine su zabranjeni. Lu\xc5\xbei\xc4\x8dki Srbi su bili uhi\xc4\x87ivani, pogubljeni ili poslani u izgnanstvo. Veliki broj je zavr\xc5\xa1io u koncentracijskim logorima iz kojih mnogi nisu iza\xc5\xa1li. Procjenjuje se da ih je ubijeno oko 20.000._NEWLINE_Poslije Drugog svjetskog rata Lu\xc5\xbeica je podijeljena izme\xc4\x91u Isto\xc4\x8dne Njema\xc4\x8dke i Poljske. Poljski komunisti su protjerali Lu\xc5\xbei\xc4\x8dke Srbe zajedno sa Nijemcima. Lu\xc5\xbei\xc4\x8dki Srbi ponovo tra\xc5\xbee stvaranje Lu\xc5\xbei\xc4\x8dke Slobodne Dr\xc5\xbeave ili priklju\xc4\x8divanje Lu\xc5\xbeice \xc4\x8cehoslova\xc4\x8dkoj. U Pragu 300.000 ljudi prosvjedovalo je u ime lu\xc5\xbei\xc4\x8dke nezavisnosti. Napori za postizanjem nezavisnosti nisu urodili plodom zbog pojedinih geo-politi\xc4\x8dkih interesa. Organizacija Domowina zalagala se za budu\xc4\x87nost u sklopu Njema\xc4\x8dke. Godine 1950. Lu\xc5\xbei\xc4\x8dki Srbi su dobili jezi\xc4\x8dnu i kulturnu autonomiju.'